‘ลอดช่อง’เจอพิษยุโรป ศก.หดตัวปรับลดจีดีพี
สิงคโปร์ปรับลดคาดการณ์เศรษฐกิจด่วน หลังไตรมาส 3 เจอผลกระทบแรงจากตลาดยุโรปทำเศรษฐกิจแทบไม่โต
17 พ.ย. 2555

สิงคโปร์ปรับลดคาดการณ์เศรษฐกิจด่วน หลังไตรมาส 3 เจอผลกระทบแรงจากตลาดยุโรปทำเศรษฐกิจแทบไม่โต 
สิงคโปร์ประกาศตัดลดคาดการณ์การเติบโตทางเศรษฐกิจปีนี้ลงแล้ว หลังจากที่เศรษฐกิจในไตรมาส 3 ดิ่งฮวบลงมากเกินความคาดหมายอันเป็นผลจากภาคการส่งออกได้รับผลกระทบอย่างรุนแรงจากภาวะความต้องการสินค้าในโลกปรับตัวลดลง
กระทรวงพาณิชย์และอุตสาห กรรมแห่งชาติสิงคโปร์ ระบุว่า คาดว่าการเติบโตทางเศรษฐกิจในปีนี้จะอยู่ที่ 1.5% เท่านั้น ลดลงจากที่คาดการณ์ไว้ก่อนหน้าที่ 1.5-2.5% 
ยิ่งไปกว่านั้นยังเตือนด้วยว่า ตัวเลขจริงอาจจะย่ำแย่กว่านี้ และในปีหน้าก็จะเป็นช่วงเวลาที่ยากมากขึ้น เนื่องจากปัญหาต่างๆ ในตลาดส่งออกที่สำคัญอย่างยุโรปนั้นน่าจะรุนแรงขึ้นด้วย 
ทั้งนี้ ในช่วงไตรมาส 3 ของปีนี้ระหว่างเดือน ก.ค.-ก.ย.นั้น เศรษฐกิจสิงคโปร์เติบโตเพียง 0.3% เท่านั้น หดตัวลงจากไตรมาสก่อนหน้าถึง 5.9% ทีเดียว และหดตัวลง 1.5% เมื่อเทียบกับช่วงเดียวกันของปีที่แล้ว 
“การถดถอยระหว่างไตรมาสนั้นเป็นผลมาจากการปรับชะลอลงของภาคเศรษฐกิจต่างๆ เช่น การผลิตและการค้าส่ง” กระทรวงพาณิชย์สิงคโปร์ระบุ 
ทั้งนี้ ภาคการผลิตของสิงคโปร์หดตัวลง 9.6% ในไตรมาส 3 เมื่อเทียบกับไตรมาสก่อนหน้าทีเดียว